Saunaravintola Kuuman seinusta on ollut Laukontorilla järkyttävä näky – "Tilanne on ollut meillekin rasite alusta asti"

Nyt on kerrottavissa hyviä uutisia Laukontorin kaupunkikuvasta huolestuneille: Saunaravintola Kuuman kierrätyspiste saa peitokseen siistin aidan. Toimitukselle on tullut vähän väliä paljastuskuvia Kuuman seinustalta, jossa asiakkaita ja ohikulkijoita on vastassa ikävä näky. Puhelu Tampereen Palvelukiinteistöt Oy:n toimitusjohtajalle alkaa hyvin, sillä Marko Tulokas lupaa, että parannusta tilanteeseen on luvassa. –Toteutus on tilattu. Sen tekee Palvelukiinteistöjen urakoitsija, sanoo Marko Tulokas. Honkatalojen havainnekuvista näkyy, kuinka Kuuman julkisivu muuttuu. Se nykytilanteeseen merkittävin parannus on, että kierrätyspisteen eteen saadaan siisti aitaus. Kuuman toimitusjohtaja Pasi Rautanen vastaa puheluun sairasvuoteelta ja vahvistaa, että ilmassa on hyviä uutisia. Rakennuksen pääarkkitehti Janne Kantee on suunnitellut tyylikkään aitauksen. Itse rakentamisessa mukana ollut Honkatalot osallistuu myös toteutukseen, kun aitaus tehdään. –Sitä haluaisin tässä korostaa, että nurkkaus ei ole koskaan ollut jätepiste, vaan siinä on esimerkiksi pullojen kierrätysastia. Satunnaisesti siinä on rullakkoja, kun tavarantoimittajat jättävät rullakkonsa siihen ottaakseen ne mukaansa seuraavalla käynnillä. Tavarantoimittajiahan käy joka päivä, hän sanoo. –Tämä tilanne on ollut meillekin rasite alusta asti. Olemme alusta asti toivoneet, että kierrätyspiste peitettäisiin. On erittäin hyvä kaikille, että nyt siihen on luvassa parannus ja saunojienkin viihtyvyys paranee, vastaa Pasi Rautanen. Isompi kysymys Pasi Rautanen kantaa huolta isommasta koko Laukontoria koskevasta haitasta. –Kaupungin suunnitelmissa on ollut jo kaksi vuotta tehdä Laukontorin jätepisteelle kohennus. Jätepuristimet ovat nyt kaikkien nähtävillä. Tämä pitäisi saada järjestykseen, sillä tästä kärsii koko Laukontorin viihtyvyys. Suunnitelmat tiettävästi on, mutta asia ei ole edennyt. Iso jätepiste on nyt Kuuman pääoven edessä, eikä se ole heidän kannaltaan hyvä vaihtoehto. "Tämä tilanne on ollut meillekin rasite alusta asti. Olemme alusta asti toivoneet, että kierrätyspiste peitettäisiin." Pasi Rautanen Kuuman toimitusjohtaja